b'\n_START_ARTICLE_\nD\xc3\xbcsseldorfin koulukunta\n_START_PARAGRAPH_\nD\xc3\xbcsseldorfin koulukunta oli 1800-luvulla merkitt\xc3\xa4vimpi\xc3\xa4 saksalaisia taidekoulukuntia. Se syntyi D\xc3\xbcsseldorfin taideakatemian piiriss\xc3\xa4, jonka perusti vaaliruhtinas Karl Theodor 1767. Akatemian organisoi uudestaan Fredrik Vilhelm III, joka nosti sen johtoon Peter von Corneliuksen. Corneliuksen ura j\xc3\xa4i niin lyhyeksi, ettei h\xc3\xa4n ehtinyt saada omia n\xc3\xa4kemyksi\xc3\xa4\xc3\xa4n esille akatemiassa, ja se edustaakin pikemminkin Schadowin n\xc3\xa4kemyksi\xc3\xa4, jonka johtajakaudella akatemia nousi maineeseen maisemamaalauksessa._NEWLINE_Suuntaukselle on ominaista romanttis-realistinen tyyli. Tyylin syntyvaiheet ajoittuvat 1820-luvulle, ja se oli vallalla viel\xc3\xa4 1860-luvulla. Pyrkimyksen\xc3\xa4 oli luonnontutkimuksen kautta p\xc3\xa4\xc3\xa4st\xc3\xa4 ilmaisun luonnollisuuteen. Aiheita olivat mets\xc3\xa4- ja vuoristomaisemat, samoin meri, j\xc3\xa4rvi ja muut vesiaiheet. My\xc3\xb6s aiheet kodin piirist\xc3\xa4 olivat suosittuja. Valon kuvaaminen oli hyvin keskeist\xc3\xa4._NEWLINE_D\xc3\xbcsseldorfin taideakatemia oli pohjoismaisten taiteilijoiden suosiossa, joten koulukunnalla oli merkitt\xc3\xa4v\xc3\xa4 vaikutus my\xc3\xb6s muiden Pohjoismaiden ja Suomen taiteeseen.'